**Upozornenie pre občanov na správne triedenie separovaných zložiek odpadu**

Na základe informácií od spoločnosti VEPOS s.r.o. Vráble, že pri posledných dvoch vývozoch a to plastov + tetrapakových a kovových obalov z našej obce sa zistili veľké nedostatky pri separovaní, konkrétne: „Po vysypaní odpadu na triediacu linku bolo v triedenom odpade pracovníkmi linky zistené, že v dovezenom odpade sa nachádzal vysoký podiel iného odpadu. Išlo o rôzny odpad ako napr. handry, krabice, špinavé fólie od zeminy a ďalší iný podobný komunálny odpad.“

Nakoľko do jednotlivých zložiek odpadu sa stále dostáva odpad, ktorý tam nepatrí, preto z tohto dôvodu Vás upozorňujeme, že pri ďalších vývozoch odpadu z našej obce sa budú robiť kontroly vriec s odpadom a **nesprávne vyseparovaný odpad nebude vyvezený!!!**

Žiadame občanov, aby do vriec vždy dávali iba samostatné komodity v zmysle informačného letáka, ktorý ste obdržali a zároveň je zverejnený na web stránke obce: <http://www.cechynce.eu/obec-2/informacie/separovanie-odpadov/>

Pomôcka:

**TRIEDENÝ ZBER**

plasty, tetrapakové a kovové obaly:

**patrí sem**: plastové obaly a plastové výrobky ako číre a farebné fólie, tašky, vrecká, vedrá a fľaštičky od kozmetických a čistiacich prípravkov, fľaše od nápojov, sirupov, obaly od sladkostí, umyté tégliky od jogurtov a rôzne plastové nádobky a hračky, penový polystyrén, poháriky z automatov a iné plastové nádobky, umyté nápojové obaly od mlieka, smotany a iných mliečnych výrobkov, ovocných štiav a džúsov, vína, hliníkový obal, konzervy, oceľové plechovky a pod. Žlté vrecia sú určené „na plasty“ je teda spoločnou zbernou nádobou aj pre tetrapakové a kovové obaly.

**nepatrí sem**: znečistené obaly chemikáliami a olejmi, znečistené plasty zeminou, farbami, podlahové krytiny, guma, molitan a pod., viacvrstvové obaly od kávy, vreckových polievok, pudingov, práškov do pečiva, práškového cukru, korenia, nanukov, kakaového prášku a pod., znečistené kompozitné obaly, vrchnáky z kompozitných krabíc, kovy znečistené zvyškami jedla, farbami a rôznymi chemickými látkami.

Pred vyhodením zošliapnite!

papier:

**patrí sem**: noviny, časopisy, zošity, knihy, listy, kancelársky papier, papierové vrecká, lepenka, krabice z tvrdého papiera, kartón, obálky, letáky, katalógy, telefónne zoznamy, plagáty, pohľadnice, zakladače, baliaci a krepový papier, papierový obal a pod.

**nepatrí sem**: umelohmotné obaly, vrstvené obaly, voskový papier, papier s hliníkovou fóliou, obaly na mrazené potraviny, krabičky od cigariet, špinavý či mastný papier, kopírovací papier a pod.

Pred vyhodením zošliapnite!

sklo:

**patrí sem**: sklenené fľaše, nádoby, obaly a predmety zo skla, poháre, fľaštičky od kozmetiky, črepy, okenné sklo, sklo z okuliarov a pod.

**nepatrí sem**: vrchnáky, korky, gumy, porcelán, keramika, zrkadlá, drôtené sklo, fľaše z umelej hmoty, časti uzáverov fliaš, žiarovky, žiarivky a pod.

biologicky rozložiteľný komunálny odpad zo záhrad:

**patrí sem**: pokosená tráva, lístie, vypletá burina, seno, slama, vetvičky-konáre, stromová kôra, hobliny, piliny, štiepka z dreva, ktoré neboli chemicky ošetrené, odpady z čistenia ovocia a zeleniny, zvyšky rastlinného pôvodu (napr. šupky zo zemiakov, zeleninové vňate, listy z kalerábu, banánové šupky a šupky z citrusových plodov...), škrupiny z orechov, usadeniny z kávy a čaju, izbové kvety (aj so zeminou), rezané kvety (bez spojovacích drôtov),

**nepatrí sem**: varená strava (napr. polievky, omáčky, zvyšky z varenej stravy), mäso, kosti, ryby, mliečne výrobky, vajcia, potraviny v obaloch a plastových taškách, plienky a hygienické vložky, popol z uhlia, cigaretové ohorky, prach zo smetí a vysávania, sklo, kovy, plasty, textile, papier (lesklý, plagátový, pergamenový, voskovaný...), viacvrstvové kombinované materiály, guma, nebezpečné odpady – lieky, farby, batérie, oleje, chemické prostriedky, piliny a popol z chemicky ošetrovaného dreva a drevotriesky.